KIRJALLINEN KYSYMYS P-1889/99

esittäjä(t): Luis Berenguer Fuster (PSE) komissiolle

(14. lokakuuta 1999)

Aihe: Mahdollinen eturistiriita julkisia tukia koskevan asian ratkaisussa

Espanjalaisille sähköalan yrityksille on myönnetty julkisia tukia kilpailuun siirtymisestä aiheutuvien kustannusten nimissä. Espanjan lehdistössä julkaistuista tiedoista käy ilmi, että komission jäsenten Montin ja De Palacion yksiköt tekevät yhteistyötä näiden kustannusten määrittelyssä. De Palacio jopa puoltaa näiden korvausten myöntämistä kaupan vapautumisesta johtuvien kustannusten lievittämiseksi.

De Palacio on ollut jäsenenä hallituksessa, joka hyväksyi aloitteen, jolla julkista tukea myönnetään kilpailuun siirtymisestä aiheutuvien kustannusten muodossa, mistä seuraa espanjalaisten kuluttajien sähkölaskun nouseminen 4,5 %:lla. Kyseisessä hallituksessa mukanaolo ei näytä estävän sitä, että hän nyt uudessa vastuutehtävässään käsittelee ennen hyväksymiään päätöksiä.

Onko komissio sitä mieltä, että De Palacion pitäisi olla puuttumatta tapaukseen, jossa analysoidaan sellaisten julkisten tukien yhteensopivuutta perustamissopimuksen kanssa, joiden myöntämiseen hän on osallistunut?

Mario Montin komission puolesta antama yhteinen vastaus kirjallisiin kysymyksiin E-1761/99 ja P-1889/99

(17. marraskuuta 1999)

Espanjan sähköalan viranomaisten komissiolle toimittamien sähkön hintakehitystä Espanjassa koskevien tietojen mukaan kuluttajien sähköstä maksama hinta laski kotitalouksien sähkölaskujen perusteella 3,1 % vuonna 1996, 2,9 % vuonna 1997, 4,4 % vuonna 1998 ja vuonna 1999 laskun arvellaan olevan 5,6 %.

Kilpailuun siirtymisestä aiheutuvat kustannukset kuuluvat niihin liittyvien valtiontukinäkökohtien osalta kilpailupolitiikasta vastaavan komission jäsenen vastuualueeseen.

On kuitenkin selvää, että tällaisissa asioissa kilpailun pääosaston virkamiehet toimivat läheisessä yhteistyössä energian pääosaston kanssa, joka kuuluu komission varapuheenjohtaja Loyola de Palacion vastuualueisiin.

Kaikki asiaa koskevat päätökset tehdään kollegiaalisuuden periaatetta noudattaen.

Mitä tulee varapuheenjohtaja Loyola de Palacion osallistumiseen komission yhteiseen päätöksentekoon sähköalan yrityksille Espanjassa myönnettyä valtiontukea koskevassa asiassa, komissio pyytää arvoisaa parlamentin jäsentä kiinnittämään huomiota EY:n perustamissopimuksen 213 artiklan (ent. 157 artiklan) 2 kohtaan, jonka mukaan komission jäsenet hoitavat tehtävänsä täysin riippumattomasti yhteisön yleisen edun mukaisesti. Tehtäväänsä hoitaessaan he eivät pyydä eivätkä ota ohjeita miltään hallitukselta tai muultakaan taholta. He pidättyvät kaikesta, mikä on ristiriidassa heidän tehtävänsä kanssa. Jokainen jäsenvaltio sitoutuu kunnioittamaan tätä periaatetta ja pidättymään yrityksistä vaikuttaa komission jäseniin heidän hoitaessaan tehtäväänsä.

Useat komission jäsenet ovat toimineet aiemmin maansa hallituksessa. Hallituksen jäsenyys ei kuitenkaan saa estää kyseistä komission jäsentä osallistumasta komission päätöksentekoon. Tämä mitätöisi komissiolle asetetun velvollisuuden riippumattomuudesta. Nimittämisensä jälkeen komission jäsenet vannoivat yhteisöjen tuomioistuimen edessä hoitavansa tehtäväänsä liittyvät velvollisuudet, joihin myös edellä mainitut sisältyvät. Komissio ei siten ole samaa mieltä arvoisan parlamentin jäsenen kanssa siitä, että Loyola de Palacion tulisi pidättäytyä osallistumasta päätöksentekoon mainitussa asiassa.